Kuigi lasterikaste perede toetuseks on viimastel aastatel Eestis mitmeid samme astutud, pole nende olukord ometi kerge. Mida rohkem lapsi, seda suuremad on pere väljaminekud. Neid katta pole  ka korraliku sissetulekuga pereisal lihtne. Nii vajavad suurpered riigi erilist toetust. On hea, et neil on sedavõrd tugev esindusorganisatsioon nagu Lasterikaste Perede Liit. Tänu sellele on võimalik olnud mitmeid toetusi - näiteks laste huviringides osalemiseks - kanaliseerida just selle organisatsiooni kaudu, kes teavad paremini kui ükski riiklik organ, kes abi vajab ning kuidas seda konkreetselt kätte toimetada. Saime nendega täna uuesti kokku, arutades, kuidas sellised pered endale oma kodu saaksid.  Sest tavatingimustel laenu eluaseme soetamiseks või korrastamiseks on neil lootusetu saada. Kokkuvõttes jäi sõelale kolm pakkumist: 1) lisada majandus- ja kommunikatsiooniministeeriumis kavandatavas lastega peredega eluasemeprojekti mõõde, mille kohaselt riik ei maksaks osa laenu tagasi mitte ainult sündivate laste pealt, vaid paljulapselistes peredes ka olemasolevate laste pealt 2) lisada paljulapselised pered Kredexi programmi munitsipaalehituse toetamiseks 3) käivitada üle Paljulapseliste Perede Liidu  eriline programm hädas olevate paljulapseliste perede eluasemetingimuste parandamiseks. Kui senised programmid on hästi töötanud, ei peaks riigil olema põhjust seda liitu ka praegu umbusaldada. Kui suudaksime need sammud ka tegelikkuses astuda, oleks Eesti riik ühe õige asjaga hakkama saanud.